**LIETUVOS RESPUBLIKOS VYRIAUSYBĖ**

**N U T A R I M A S**

**DĖL ĮGALIOJIMŲ SUTEIKIMO ĮGYVENDINANT LIETUVOS RESPUBLIKOS ATLIEKŲ TVARKYMO ĮSTATYMĄ**

2002 m. spalio 29 d. Nr. 1691

Vilnius

Vadovaudamasi Lietuvos Respublikos atliekų tvarkymo įstatymo (Žin., 1998, Nr. [61-1726](https://www.e-tar.lt/portal/lt/legalAct/TAR.8D38517814F1); 2002, Nr. [72-3016](https://www.e-tar.lt/portal/lt/legalAct/TAR.4D5E88FF9E5A)) 4 straipsnio 2, 3 ir 5 dalimis, 5 straipsnio 2 dalimi, 9 straipsniu, 12 straipsnio 1 dalimi, 17 straipsnio 2 dalimi, 34 straipsnio 5 dalimi ir 36 straipsniu, Lietuvos Respublikos Vyriausybė nutaria:

1. Įgalioti Aplinkos ministeriją:

1.1. iki 2003 m. sausio 1 dienos:

1.1.1. parengti ir patvirtinti atliekų rūšiavimo įmonėse tvarką;

1.1.2. parengti ir patvirtinti atliekas surenkančių, vežančių, saugančių, naudojančių bei šalinančių įmonių registravimo tvarką;

1.1.3. nustatyti atliekų vežimo tranzitu, išvežimo iš Lietuvos Respublikos ir įvežimo į Lietuvos Respubliką reikalavimus;

1.1.4. parengti ir patvirtinti gamtos išteklių taupymo ir atliekų mažinimo planų rengimo ir įgyvendinimo tvarką;

1.1.5. parengti ir patvirtinti su atliekų tvarkymu susijusių dokumentų saugojimo tvarką;

1.1.6. nustatyti įmonių, kurios tvarko pavojingas atliekas, licencijavimo tvarką, tokių įmonių darbuotojams taikomus kvalifikacinius reikalavimus bei jų atestavimo tvarką;

1.1.7. parengti ir patvirtinti pavojingų atliekų lydraščio formą, jo pildymo ir naudojimo tvarką;

1.2. rengti metines specialiosios Gaminių ar pakuotės atliekų tvarkymo programos (toliau vadinama – programa) lėšų panaudojimo sąmatas ir ataskaitas, administruoti programos lėšas, tvirtinti programos lėšų panaudojimo sąmatas ir programos lėšų panaudojimo tarybos sudėtį.

2. Pavesti Aplinkos ministerijai:

2.1. kartu su Muitinės departamentu prie Finansų ministerijos iki 2003 m. sausio 1 d. parengti ir nustatytąja tvarka patvirtinti teisės aktus šio nutarimo 1.1.3 punkte numatytų reikalavimų įgyvendinimo kontrolei užtikrinti;

2.2. kartu su Krašto apsaugos ministerija, Ūkio ministerija ir kitomis suinteresuotomis institucijomis iki 2002 m. gruodžio 9 d. peržiūrėti atliekų tvarkymo veiklą reglamentuojančius teisės aktus, atsižvelgiant į Lietuvos Respublikos atliekų tvarkymo įstatymo nuostatas, ir prireikus juos patikslinti, taip pat teikti Lietuvos Respublikos Vyriausybei atitinkamų teisės aktų projektus.

3. Pripažinti netekusiu galios Lietuvos Respublikos Vyriausybės 1998 m. spalio 20 d. nutarimą Nr. 1249 „Dėl įgaliojimų suteikimo pagal Lietuvos Respublikos atliekų tvarkymo įstatymo nuostatas“ (Žin., 1998, Nr. [93-2581](https://www.e-tar.lt/portal/lt/legalAct/TAR.EE3EFF818A41)).

MINISTRAS PIRMININKAS ALGIRDAS BRAZAUSKAS

APLINKOS MINISTRAS ARŪNAS KUNDROTAS